Uredba Komisije (ES) št. 1429/2003

z dne 11. avgusta 2003

o spremembi Uredbe (ES) št. 2090/2002 o določitvi podrobnih pravil za uporabo Uredbe Sveta (EGS) št. 386/90 glede fizičnih pregledov, opravljenih pri izvozu kmetijskih proizvodov, ki izpolnjujejo pogoje za nadomestila

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 386/90 z dne 12. februarja 1990 o opravljanju nadzora pri izvozu kmetijskih proizvodov, za katere se dobijo izvozna nadomestila ali drugi zneski [1], kakor je bila spremenjena z Uredbo (ES) št. 163/94 [2], in zlasti člena 6 Uredbe,

ob upoštevanju naslednjega:

(1) Člen 10 Uredbe Komisije (ES) št. 2090/2002 [3], kakor je bila nazadnje spremenjena z Uredbo (ES) št. 444/2003 [4], predvideva pregled zamenjave, ki se opravi ob prejemu izvozne deklaracije v carinskem uradu izvoza, ki ni carinski urad izstopa ali urad, ki mu je poslan kontrolni izvod T5.

(2) Da bi carinski uradi izstopa ali uradi, ki jim je poslan kontrolni izvod T5, izvajali enotno prakso in da bi se izognili dvomom glede identitete blaga, kar je predpogoj za dodeljevanje nadomestil, bi bilo treba zagotoviti poseben pregled zamenjave v primerih, ko so ti carinski uradi ugotovili, da so bile oznake, pritrjene ob odhodu, odstranjene brez carinskega nadzora ali so bile zlomljene ali ni bila odobrena oprostitev od označevanja. Ker v teh primerih obstaja utemeljen sum zamenjave, se ob posebnih pregledih zamenjave zahteva povečana pozornost, kar lahko zajema fizični pregled blaga, kadar je to primerno.

(3) Za zagotovitev izvedbe ustreznega števila pregledov zamenjave vsega blaga, namenjenega za izvoz, bi bilo potrebno omogočiti posebne preglede zamenjave, ki bi se izvajali v primerih, ko so bile oznake odstranjene brez carinskega nadzora ali so bile zlomljene ali ni bila odobrena oprostitev od označevanja in ki se v omejenem obsegu upoštevajo samo pri izračunavanju najmanjšega števila pregledov zamenjave.

(4) Da bi izboljšali spremljanje pregledov zamenjave, bi bilo treba zagotoviti, da zadevni carinski uradi kadar koli dajo na razpolago podatke o številu posebnih pregledov zamenjave, ki se izvedejo v primerih, ko so bile oznake odstranjene brez carinskega nadzora ali so bile zlomljene ali ni bila odobrena oprostitev od označevanja, in da se za vse preglede zamenjave izdela poročilo, ki navaja opravljene preglede.

(5) Zato je treba Uredbo (ES) št. 2090/2002 spremeniti.

(6) Ukrepi, predvideni s to uredbo, so v skladu z mnenjem ustreznih upravljalnih odborov –

SPREJELA NASLEDNJO UREDBO:

Člen 1

Člen 10 Uredbe (ES) št. 2090/2002 se spremeni:

1. Prvi pododstavek odstavka 2 se nadomesti z:

"Če carinski urad izvoza ne označi prevoznega sredstva ali embalaže, se pregledi zamenjave opravijo, kjerkoli je na podlagi analize tveganja možno, in sicer brez poseganja v odstavek 2a in v preglede, ki se opravijo v skladu z drugimi določbami.";

2. Vstavi se naslednji odstavek 2a:

"2a. Ko carinski urad izstopa ali urad, ki mu je poslan kontrolni izvod T5 ugotovi, da so bile oznake, pritrjene ob odhodu, odstranjene brez carinskega nadzora ali so bile zlomljene ali ni bila odobrena oprostitev od označevanja v skladu s členom 357(4) Uredbe (EGS) št. 2454/93, se opravi poseben pregled zamenjave.

Število posebnih pregledov zamenjave, ki se opravijo na podlagi prejšnjega pododstavka, se upošteva za namene izračuna pregledov zamenjave, opravljenih v skladu z drugim pododstavkom odstavka 2, do 50 %."

3. Prvi pododstavek odstavka 4 se nadomesti z:

"Pregled zamenjave iz odstavka 2 se opravi tako, da se vizualno pregleda, ali se blago sklada z dokumentom, ki ga spremlja od carinskega urada izvoza do carinskega urada izstopa ali urada, ki mu je poslan kontrolni izvod T5.";

4. Vstavi se naslednji odstavek 4a:

"4a. V primeru pregleda zamenjave iz odstavka 2a se carinski urad izstopa ali urad, ki mu je poslan kontrolni izvod T5, na podlagi analize tveganja odloči, ali pregled obsega samo vizualni pregled, ki je omenjen v odstavku 4, ali pa vsebuje fizični pregled na podlagi člena 5(1) in (4).";

5. Prvi pododstavek odstavka 5 se nadomesti z:

"Vsak carinski urad izstopa ali urad, ki mu je poslan kontrolni izvod T5, sprejme ukrepe, ki omogočajo, da se kadar koli preveri:

(a) število izvoznih deklaracij, ki se upoštevajo za preglede zamenjave iz odstavka 2;

(b) število opravljenih pregledov zamenjave iz odstavka 2;

(c) število opravljenih pregledov zamenjave iz odstavka 2a.";

6. Vstavi se odstavek 5a:

"5a. Za vsak pregled zamenjave iz odstavkov 2 in 2a se izdela poročilo, ki ga sestavi pristojni uradnik, ki opravi pregled. Poročilo dopušča spremljanje opravljenih pregledov in je opremljeno z datumom in imenom uradnika.

Še tri leta po letu izvoza ga hrani carinski urad izstopa ali urad, ki mu je poslan kontrolni izvod T5, in sicer obliki, ki omogoča enostaven vpogled."

Člen 2

Ta Uredba začne veljati sedmi dan po objavi v Uradnem listu Evropske unije.

Uporabljati se začne s 1. januarjem 2004 za deklaracije, ki so bile sprejete s tem datumom.

Ta uredba je v celoti zavezujoča in se neposredno uporablja v vseh državah članicah.

V Bruslju, 11. avgusta 2003

Za Komisijo

Franz Fischler

Član Komisije

[1] UL L 42, 16.2.1990, str. 6.

[2] UL L 24, 29.1.1994, str. 2.

[3] UL L 322, 27.11.2002, str. 4.

[4] UL L 67, 12.3.2003, str. 3.

--------------------------------------------------